Народни музеј

Концерт састава „Интима дуо“
2021-07-04 12:00 - 13:00 (Europe/Belgrade) | Народни музеј Србије
Интима Дуо
Јованка Михајловић – сопран
Јелена Ћирковић – клавир

Програм концерта:

Милоје Милојевић ( 1884-1946)
–Пред величанством природе, оп.3
Јесења елегија (стихови Војислава Илића)
Молитва усред поља (стихови Сиба Милачића)
Ћутање (стихови Светислава Стефановића)
Песма орла ( стихови Момчила Милошевића)
Ветар ( стихови Јована Дучића)
Божић ( стихови Јована Јовановића Змаја)
Молитва мајке Југовића Звезди Даници ( стихови Ива Војновића)
Нимфа ( стихови Терезе Кестлин)
Звона ( стихови Теодора Вулпинуса)
Јапан ( стихови Охотомо Сукуне Јакамохија)

– Српске народне песме, оп. 19
Биљана (околина Скопља)
Тужна песма ( из Македоније)
Циганчица ( из Крајине)
Мирјано ( из Врања)
Бродар и девојка ( из Макарске)
Ђафер–бегова мајка ( из Босне)
Херцеговачка успаванка ( из Херцеговине)
Девојка куне терзију ( из Србије)

Јованка Михајловић, сопран – рођена је 1977. године у Београду. Дипломирала је на Факултету музичке уметности у Београду, на одсеку за соло-певање, у класи проф. Николе Мијаиловића, 2005. године. Такође, на истом факултету је дипломирала и на одсеку за клавир, у класи проф. Јелене Јовановић-Петровић, 2001. године.
Наступала је на многобројним концертима у готово свим концертним дворанама у Београду, као и широм Србије.
Наступала је као солиста са београдским ансамблом “Ренесанс”, Симфонијским оркестром Ниша, Оркестром београдске опере, београдским ансамблом за барокну музику – “Парнас”.
Добитник је неколико првих награда на такмичењима младих музичара Србије, и као соло-певач и као пијаниста.
Добитник је награде Факултета музичке уметности за најбољег студента одсека за соло-певање из фонда Данице Мастиловић, 2005.године. Усавршавала се код професора Дмитрија Башкирова, Робина Баумана, Стефана Бешија, диригента Предрага Госте… Посебно је активна у изучавању, сакупљању и извођењу соло-песама српских композитора. Од 2007. године, са пијанисткињом Јеленом Ћирковић, као члан “Интима дуа”, наступа широм Србије, првенствено упознавајући публику са лепотом националне музичке баштине.
Остварила је и низ значајних наступа на концертима у Београду, а у оквиру одсека за рану музику музичке школе “Јосип Славенски” где је завршила нижу и средњу школу чембала, 1998.године, у класи проф. Светлане Стојановић. Тиме је постала један од првих ученика који је у Србији стекао знање свирања на чембалу свирајући на копији историског типа инструмента. До 2007.године је била запослена као професор клавира. Тренутно је запослена као професор соло-певања у музичкој школи “Станислав Бинички” у Београду.

Јелена Ћирковић, клавир – рођена је 1973. године у Београду. Дипломирала је на клавирском одсеку Музичке академије на Цетињу, 1997. године, у класи професора Владимира Бочкарјова. Као студент, радила је као наставник клавира и корепетитор у музичким школама у Црној Гори.
По завршетку студија, ангажована је као стручни сарадник-корепетитор и стручни сарадник за предмет “Клавирски практикум” на Музичкој академији на Цетињу. Тада је, као корепетитор, сарађивала и наступала са студентима и професорима гудачког и дувачког одсека – професорима Петром Ивановићем, Младеном Ђорђевићем, Ернестом Ачкуном, Љубишом Петрушевским. Од 2007. године наступа широм Србије са Јованком Михајловић, као члан “Интима дуа”, негујући стваралаштво српских композитора на првом месту. Од септембра 2004. године запослена је као професор клавира у Музичкој школи „Станислав Бинички“ у Београду.
Јованка Михајловић и Јелена Ћирковић су покренуле YоuТube канал под називом „Serbian Art Songs“ са циљем да на њему презентују свој рад извођењем и снимањем соло- песама српских композитора. Канал је отворен 01.03.2021. године и на њему ће једном недељно бити објављивана по једна соло- песма.
https://bit.ly/3x71fkW
